En million liter. Så meget brændstof ryger der cirka gennem BN Transports 26 lastbiler om året. Det kan derfor mærkes på økonomien, at brændstofpriserne netop nu er ualmindeligt høje - og fortsætter med at stige. - Det er lidt ligesom at se en fodboldkamp. Du kan se til på sidelinjen, men du kan ikke ændre på resultatet, siger vognmand og direktør i BN Transport i Hjørring, Bjarne Nielsen. I flere måneder har han set til, mens priserne på brændstof har vokset sig højere og højere. - Det rammer os utrolig hårdt, men vi kan ikke gøre noget ved det, siger han. Vil påvirke indtjeningen Normalvis bruger vognmandsfirmaet omkring 25 procent af deres omsætning på brændstof. Men det kan meget vel ændre sig, hvis priserne stiger. - Det vil være katastrofalt, for det vil påvirke indtjeningen. Ingen vil jo gå på arbejde, hvis ikke det kan hænge sammen, siger Bjarne Nielsen. Siden 2008 har BN Transport, som mange andre, haft et olietillæg på regningen til kunderne, for at kompensere for stigende brændstofpriser. Netop nu er priserne markant høje - og ifølge prognoserne vil de stige yderligere. I over et år har priserne på brændstof været stigende, hvilket til dels var på grund af coronapandemien. Og netop nu skyldes det især krigen i Ukraine, da meget af den olie, vi bruger, kommer fra Rusland. Bjarne Nielsen er derfor bekymret for, at olietillægget ikke vil være dækkende fremadrettet. - Der kan være nogle kunder, der forsvinder, hvis vi sætter prisen for meget op. Kunderne skal jo også have det til at løbe rundt, siger han. Brancheorganisation: Det er voldsomt Transporterhvervet i hele landet er presset på de høje brændstofpriser, fortæller underdirektør og leder af brancheorganisationen DTL's erhvervspolitiske afdeling (Det danske transporterhverv), Ove Holm. - Det er voldsomt og kan få konsekvenser for især de vognmænd, der ikke har et olietillæg, siger han. Ifølge Ove Holm er det forskelligt, hvor meget de forskellige vognmænd er ramt. Men ifølge beregninger fra DTL, har vognmænd som Bjarne Nielsen, hvor 25 procent af indtjeningen går til brændstof, haft transportomkostninger, der er steget med cirka 6,3 procent siden august sidste år. - Konsekvensen er, at vognmændene må give kunderne nogle af de prisstigninger, som så i sidste ende vil gå ud over hr. og fru. Danmark, siger Ove Holm. Han mener ikke, der er grund til at gå i panik over de stigende priser endnu, men han er bekymret for, om prisstigningerne vil gå ud over de fremtidige investeringer i faget. - Hvis pengene går til prisstigninger, kan det være svært for vognmændene at lave de grønne investeringer i fremtiden, som vi jo skal, siger Ove Holm. Kan få konsekvenser Hos vognmanden Bjarne Nielsen kan det få konsekvenser, hvis brændstofpriserne bliver højere. - Det er vanskeligt at sige noget om de fulde konsekvenser endnu, men måske må vi skære ned på antallet af biler, der er i drift, siger Bjarne Nielsen, som ikke mener, de kan spare mere på brændstoffet, end de allerede gør. - Vi har taget de forholdsregler, vi kan og sparer allerede, så der er intet at gøre. Men jeg tænker på det hver dag, siger han. TV2 Nord har også været i kontakt med vognmand Børge Møller fra Fjeldsø, som har 75 lastbiler. Han fortæller, at de oplever det samme som hos BN Transport og også er hårdt ramt af prisstigningerne.
De stigende brændstofpriser rammer de nordjyske vognmænd hårdt. Og det kan ifølge brancheorganisationen DTL betyde højere priser for kunderne.